Kjartan Ólafsson er formaður stjórnar Arnarlax sem stefnir á skráningu á hlutabréfamarkað í Noregi á morgun . Rekstrartekjur Arnarlax námu ríflega tveimur milljörðum króna á þriðja ársfjórðungi í ár samanborið við 922 milljónir á sama fjórðungi 2018 . Rekstrarhagnaður ( EBIT ) á tímabilinu var tæplega 300 milljónir króna miðað við 430 milljón króna tap á þriðja ársfjórðungi síðasta árs . Framleiðsla félagsins á fjórðungnum nær tvöfaldaðist milli ára á fjórðungnum en félagið vann 2.300 tonn á tímabilinu samanborið við 1.200 í fyrra . Fiskvinnsla og höfuðstöðvar Arnarlax eru á Bíldudal og félagið elur lax í sjókvíum í Patreksfirði , Tálknafirði og Arnarfirði . Þá rekur félagið seiðastöð í Þorlákshöfn og Tálknafirði , en söludeild Arnarlax er í Hafnarfirði . Hlutabréf Arnarlax verða skráð á svokallaðan OTC-markað norsku Kauphallarinnar á morgun . Ekki er um aðalmarkað að ræða heldur markað með minni félög sem lúta takmarkaðri upplýsingaskyldu en viðskipti með bréfin fara í gegnum hlutabréfamiðlara . „ Þetta er markaður fyrir minni félög sem eru skemmra á veg komin - ekki ósvipað og First North markaði íslensku Kauphallarinnar . Skráningin felur í sér meiri gagnsæi um rekstur félagsins , aðgengi að fjármagni og verðmyndun félagsins , “ segir Kjartan Ólafsson , stjórnarformaður og einn af eigendum félagsins , í samtali við Viðskiptablaðið . „ Arnarlax er í meirihlutaeigu norska fiskeldisfélagsins SalMar sem er skráð félag í Noregi . Það þýðir að meiri kröfur er gerðar til okkar um upplýsingar og árshlutareikninga og skráningin nú er þannig hluti af hluthafasamkomulagi sem gert var við fyrstu hlutafjáraukninguna árið 2014 , ” segir Kjartan og bætir við að stefnt sé að fullri skráningu félagsins í framtíðinni . „ Þetta er mikilvægt og gott skref í þá átt . “ Markaðsverð í dag , miðað við gengið 60 norskar krónur á hlut , er rétt rúmir 20 milljarðar íslenskra króna að sögn Kjartans . „ Það kemur svo í ljós við skráninguna hvernig markaðurinn metur félagið , en það er ekki eitthvað sem við sem rekum félagið erum að velta fyrir okkur sérstaklega , “ segir Kjartan . Samtals fara 10.000 tonn af laxi í gegnum vinnslu félagsins á þessu ári en Arnarlax hefur leyfi fyrir 25.000 tonna elda og segir Kjartan að stefnt sé að því að núverandi leyfi verði fullnýtt eftir þrjú til fimm ár . „ Það hefur gengið ágætlega og reksturinn er í samræmi við áætlanir og markmið sem við höfum sett okkur . Fiskeldið hefur vissulega sætt mikilli gagnrýni að undanförnu en við getum sagt að þessi staðbundni mótvindur á heimavelli hafi styrkt félagið frekar hitt , “ segir Kjartan .